Ngogolán Mósɛs, mod Zambá. Ǎ Ńtondôbə, o ngábɔ ekə m̀bíl dzáán á mim̀miě mí bod mísə. 2Hálā miǹkǒl mí ngə́lə́ təge byáli, hálā sí ai bikokomǎ yā sí bí ngə́lə́ təge byáli, wa o tɔá Zāmbá a tíege á ńnomó etɔá a kələ kwí á ńnomó etɔá. 3Wǎ wādúgán mod á ḿbúlúg, éyɔŋ wadzó nâ: "Dúgán ǎ bɔ́n bə́ Ádam !" 4Amú akúda mim̀bú á nə á mís móe anə́ ámǒs ḿbɔ̄g, anə́ ángogé yā wádímizan, anə́ awolá dá álū. 5Wakə ai bɔ́, bə́ ńtɔ̄á anə́ óyɔ̄, kíkídígi, ó lod yǎ anə́ élɔ̄g; 6yā yásam kíkídígi, á mvús tě, é lōdó; é mān bɔ́bɔlǎn ngōgóngə́le ná, é mān kōd. 7Owé, bǐ ngáman á mááŋ ai olún wóe, byǎdzə̄m kám ai ayɔ́g dóe. 8O ngátə́le bivǔs byáán ásū dóe, məsoé máán á ḿfyɛ̌ yā ásū dóe. 9Owé, ósū ólún wóe, məlú máán mə́sə̄ mâman fímiban, ábím ḿhəbə wátɔbɔ, abím tē fə mim̀bú myáán myátɔbɔ. 10Məwóm zamgbál, éyə enyíŋ dzáán é nə́ dzǎm kwí ńnyie tě, məwóm mwom, ngə́ é nə afǐb ábuí, ńdɔ̄ á bēn kig, á kə̄ kwí, endə́ndə́ŋ dzíé ésə̄ é nə hə tǔŋ ai azóé; amú myâlod eyə́gan ávól, bǐ man yǎ yə́lə. 11Zá á nə̄ dzǎm yə̌m ngul yǎ ólūn wóe ? Ákyāí bátóan wa yəm, akyaí tē fə̄ bátóan yə̌m ńkōŋ məliŋiná wóe ! 12Ńdɔ̄ hḿ yə́gə́lə̄ bíā ḿból byāyəan láŋ mə̄lú máán, abǒg tē hḿ byāyi bǐ fəg yǎ ńnə̄m. 13Dúgán zu, ǎ Ńtondôbə ! A kələ kwí ábǒg áfē ? Yénə́ bītúgā bíē ngɔ́l. 14Ai məléndē mə́ kídí, bɔ̌ naa bǐ dzye ai m̀kpáán mətǐŋ móe, abǒg tē á hḿ byǎyi bóm ayéngá ai miǹtag á ńgūmā ńtíé ényiŋ wáán. 15Bɔ̌ naa bǐ bə̄lə miǹtag ábím mə́lú yā ó ngāvə́ bía endə́gə́lə, ai ábím míḿbú yā bí ngábi amalá[24]. 16Esíé dzoe é yénéŋē á bītúgā bíe, miǹkokoe míe á bɔ́n bábán. 17Ebubud Ńtondôbə Zambá wāān é bɔ̄ɔ̄ ai bíā ! Yíní ású dáán, esíé yā mɔ́ máán, owé, yíní ésíé yā mɔ́ máán[25] dzī.